CELEX: E2014J0018
Language: fi
Date: 2014-12-10 00:00:00
Title: Tuomioistuimen tuomio, annettu 10 päivänä joulukuuta 2014, asiassa E-18/14 – Wow air ehf. vastaan Islannin kilpailuviranomainen (Samkeppniseftirlitið), Isavia ohf. ja Icelandair ehf. (Asetus (ETY) N:o 95/93 – Lähtö- ja saapumisaikojen jakaminen ETA:n lentoasemilla – Kilpailuviranomaisten toiminta – Nopeutettu menettely)

4.6.2015   
            
            
               FI
            
            
               Euroopan unionin virallinen lehti
            
            
               C 183/9
            
         TUOMIOISTUIMEN TUOMIO,
   annettu 10 päivänä joulukuuta 2014,
   asiassa E-18/14
   Wow air ehf. vastaan Islannin kilpailuviranomainen (Samkeppniseftirlitið), Isavia ohf. ja Icelandair ehf.
   (Asetus (ETY) N:o 95/93 – Lähtö- ja saapumisaikojen jakaminen ETA:n lentoasemilla – Kilpailuviranomaisten toiminta – Nopeutettu menettely)
   (2015/C 183/10)
   Asiassa E-18/14, Wow air ehf. vastaan Islannin kilpailuviranomainen (Samkeppniseftirlitið), Isavia ohf. ja Icelandair ehf., Reykjavíkin käräjäoikeus (Héraðsdómur Reykjavíkur) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle pyynnön, joka koskee lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 tulkintaa. EFTAn tuomioistuin, toimien kokoonpanossa Carl Baudenbacher, presidentti, sekä tuomarit Per Christiansen (esittelevä tuomari) ja Páll Hreinsson, on antanut 10 päivänä joulukuuta 2014 tuomion, jonka tuomiolauselma on seuraava:
   
               1.
            
            
               Asetuksen (ETY) N:o 95/93 4 artiklan 1 kohdassa edellytetään, että jokainen ETA-valtio nimeää lentoaseman koordinaattoriksi pätevän luonnollisen tai oikeushenkilön kyseisessä kohdassa mainittuja osapuolia kuultuaan. Asetuksen (ETY) N:o 95/93 4 artiklan 2 kohdassa edellytetään, että koordinaattorin on oltava sekä oikeudellisesti että tosiasiallisesti riippumaton kaikista osapuolista, joita asia koskee, ja koordinaattori on myös erotettava toiminnallisesti niistä. Kunhan nämä edellytykset täytetään, ETA-valtiot voivat käyttää harkintavaltaa koordinaattorin aseman määrittämisessä. Kansallisen tuomioistuimen on tehtävä näiden seikkojen perusteella tarvittavat päätelmät, jotta voidaan varmistaa asetuksen (ETY) N:o 95/93 vaikuttavuus.
            
         
               2.
            
            
               Asetuksen (ETY) N:o 95/93 11 artiklan 1 kohdassa tarkoitettu valitusmenettely ei ole pakollinen. Sen vuoksi kyseinen menettely ei estä sitä, että kansalliselle kilpailuviranomaiselle voidaan tehdä suoraan kilpailuoikeudellisiin näkökohtiin perustuvia kanteluja.
            
         
               3.
            
            
               Asetuksen (ETY) N:o 95/93 8 b artiklan mukaan julkiset viranomaiset voivat kilpailun edistämiseksi antaa kansallisen kilpailulainsäädännön nojalla lentoliikenteen harjoittajille ohjeita lähtö- ja saapumisaikojen jakamisesta. Ohjeita ei kuitenkaan saa antaa koordinaattorille. Ohjeita ei ole myöskään tarkoituksenmukaista antaa lentoaseman pitäjälle. Toisin kuin koordinaattorin yksinomaiseen toimivaltaan kuuluvan lähtö- ja saapumisaikojen ensisijaisen jakamisen tapauksessa, asetuksessa (ETY) N:o 95/93 ei kielletä lähtö- ja saapumisaikojen siirtoa niiden jakamisen jälkeen, jos kilpailulainsäädäntö tätä edellyttää. Näin ollen ETA-valtion kilpailuviranomainen voi antaa ohjeita kyseiselle yritykselle, jos tällainen korjaustoimenpide todetaan tarpeelliseksi sovellettavan kansallisen tai ETA:n kilpailulainsäädännön nojalla.